J. Mikuš, poslanec: (2008-09-10):
Napríklad povinnosťou žúp bude zabezpečovať a koordinovať vypracovanie realizácie programu hospodárskeho rozvoja a sociálneho rozvoja vyššieho územného celku, pravidelne ho monitorovať a každoročne vyhodnocovať jeho plnenie a zároveň zabezpečiť, citujem, „súlad programu hospodárskeho rozvoja a sociálneho rozvoja vyššieho územného celku s prioritami a cieľmi ustanovenými v národnej stratégii a s územnoplánovacou dokumentáciou“. Podobnú povinnosť budú mať aj obce. Zaujímavé bude sledovať, akú hodnotu bude mať národná stratégia, keď napríklad orgán štátnej správy účelovo prebije územnoplánovaciu dokumentáciu, ako sa to nedávno stalo a stále o tom je reč, v prípade plánovanej skládky odpadu v Pezinku. Ministerstvo výstavby a regionálneho rozvoja bude mať na neposlušné regióny bažiace po vyrovnaní regionálnych rozdielov bič. Finančné výpomoci štátu nebudú nárokovateľné, bude sa o nich subjektívne rozhodovať. Predkladateľ zákona vôbec nenaznačil finančné výdavky súvisiace s aplikovaním zákona. V dôvodovej správe nenájdeme žiadne analýzy, s akými prostriedkami možno v určitom časovom horizonte v celkovom regionálnom rozvoji a v jednotlivých regiónoch počítať, hoci už dnes je jasné, na akej úrovni z hľadiska priemerného HDP Európskej únie sú jednotlivé slovenské župy. Dočkáme sa iba čísel, ktoré súvisia s administratívou a ktoré predkladateľ označuje ako, citujem, „dopady na verejné financie“. V dôvodovej správe sa píše, opäť citujem: „Za účelom zabezpečenia úloh v oblasti regionálneho rozvoja a čiastočného pokrytia nákladov na činnosť sa z rozpočtovej kapitoly ministerstva výstavby a regionálneho rozvoja poskytuje účelová dotácia na integrovanú sieť regionálnych rozvojových agentúr a euroregionálne združenia. Pre jednotlivé rozpočtové roky sa uvažuje od 47 mil. do 53 mil. v štyroch rokoch.“ Spolu za štyri roky ide o okrúhlu sumu 200 mil. korún. Toto vyvoláva podozrenie, že ide o výpočty „z brucha“ – na ministerstve to narátali takto. Vôbec nie je jasné, čo to bude integrovaná sieť regionálnych rozvojových agentúr a euroregionálne združenia. Regionálne rozvojové agentúry majú podľa dôvodovej správy v spolupráci s ostatnými aktérmi regionálneho rozvoja podporovať udržateľný ekonomický rozvoj a sociálny rozvoj regiónov v súčinnosti a v súlade s politikou štátu a samosprávnymi krajmi a obcami, a tým prispieť k zvyšovaniu životnej úrovne obyvateľstva. V samom zákone činnosť definovanú hmlisto okrem iného napríklad budú zabezpečovať informovanosť a poradenstvo a poskytovanie informačných poradenských služieb v oblasti regionálneho rozvoja alebo zabezpečovať informačnú databázu o možnostiach rozvoja regiónov na území svojej pôsobnosti. Toto bude hlavná činnosť. Vôbec sa nepripúšťa, že činnosť regionálnych rozvojových agentúr môže byť duplicitná k súčasným sieťam inovačných rozvojových agentúr, centrám prvého kontaktu či regionálnym poradenským a informačným centrám. Zdá sa, že ich najdôležitejšou úlohou bude podávať informácie najvyššiemu šéfovi nahor a vykonávať príkazy smerom nadol. A vzniknú nové teplé, politicky obsadzované miesta. Predkladateľ zákona síce v zákone uvádza, že ministerstvá a ostatné ústredné orgány štátnej správy najmä riadia všetky procesy úzko súvisiace s realizáciou rozvojových dokumentov a rezortných rozvojových programov verejných prác v ich pôsobnosti, a to v nadväznosti na základné dokumenty podpory regionálneho rozvoja na celoštátnej úrovni, ale z hľadiska reality pôjde asi o dosť veľkú fikciu. Predstavme si, že súčasný minister regionálneho rozvoja za menšinovú SNS by mal rozkazovať silnému ministrovi hospodárstva za SMER o udeľovaní investičných stimulov, a pritom investičné stimuly sú dnes po európskych fondoch najsilnejším používaným finančným nástrojom na podporu regiónov a v blízkej budúcnosti to zrejme nebude inak. Za osobitnú pozornosť stojí posledná časť zákona, kde odcitujem celý odsek: „Programy hospodárskeho rozvoja a sociálneho rozvoja vyšších územných celkov a programy hospodárskeho rozvoja a sociálneho rozvoja obcí schválených pred 1. januárom 2009 sú vyššie územné celky a obce povinné uviesť do súladu s ustanoveniami tohto zákona do 1. októbra 2010.“ Ste síce samostatní, subsidiárni, ale vládu počúvať musíte. Myslím si, že tento návrh je splnenie, je len splnenie hlavného cieľa, ktorý vláda musí urobiť, ale reálne ani teoreticky a vôbec už nie prakticky nerieši potreby regionálneho rozvoja na Slovensku, a preto sa pripájam k môjmu predrečníkovi a nemôžem tento návrh zákona podporiť. Ďakujem pekne.